Cercle d'Afrairament Occitanocatalan

Lo **Cercle d'Afrairament Occitanocatalan** (*Cercle d'Ahrairament Occitanocatalan* en aranés, *Cercle d'Agermanament Occitanocatalà* en catalan), abreujat en **CAOC**, se fondèt en 1977 amb sètis conjuntas a Barcelona e Tolosa.

## Istòria

Fondat oficialament en 1978, lo CAOC contunha l’activitat de l’Oficina de Relacions Meridionals, creada en 1928 per Josep Carbonell i Gener e suprimida pendent la dictadura franquista. Aquela oficina, ligada a la Generalitat de Catalonha, aviá per mission de manténer los ligams culturals e lingüistics amb Occitània e de promòure la cultura occitana dins lo territòri catalan. Lo CAOC foguèt creat amb la volontat de tornar lançar aquel projècte de retrobament entre las culturas catalana e occitana, e de las far conéisser mutualament dins lors espacis respectius.

L’impulsion iniciala per la creacion del CAOC venguèt d’una iniciativa de Josep Maria Batista i Roca, amb la collaboracion d’Enric Garriga Trullols e de Joan Amorós Pla. L’11 de julhet de 1977 foguèt decidit de bastir un nòu agermanament occitanocatalan. Una **Crida Occitano-Catalana** foguèt presentada a Vilanova i la Geltrú lo 20 de novembre de 1977, dins l’encastre del Congrès de Cultura Catalana, amb la preséncia remarcabla del meteis Josep Carbonell i Gener, qu’i foguèt omenatjat.

La primièra assemblada constituenta del CAOC aguèt luòc als Edificis Trade de Barcelona lo 21 de genièr de 1978, jos la presidéncia de Josep Maria Batista i Roca. L’11 de febrièr seguissent se tenguèt la primièra reünion conjunta entre las seccions catalana e occitana a l’Universitat de Perpinyà (Catalonha).

Los estatuts del CAOC, que delimitavan l’airal d’accion a totes los territòris de lenga catalana e que fixavan lo catalan e l’occitan coma lengas exclusivas de l’associacion, foguèron aprovats per l’Estat espanhòl lo 19 de junh de 1979 e signats per Joan Amorós Pla, alara president de l’entitat.

Lo CAOC possedís de sètis a Barcelona e a Tolosa. Dempuèi l’annada academica 2008–2009, amb lo sosten de la Direccion Generala de Politica Lingüistica de la Generalitat de Catalonha, organiza de corses d’occitan (nivèls A1, A2, B1, B2 e C1), a mai de talhièrs de conversacion, fonetica, literatura e d’autras expressions de la lenga e de la cultura occitanas.

Cada an organizava d’eveniments conjunts coma lo Prèmi Rei En Pere e los Fòcs de Sant Joan al Castèl de Montsegur, amb lo sosten del Centre d’Estudis Catars de Renat Nelli, fondat en 1982. Uèi, aqueles eveniments an daissat plaça a d’autras manifestacions culturals mai recentas. Un dels eveniments mai emblematics es la Pojada al Pòrt de Salau, que se celebra dempuèi mai de vint-e-uèch ans cada annada a Esterri d'Àneu, per restablir los ligams istorics entre los dos territòris. En pus, lo CAOC convoca cada annada lo concors de contes brèus en occitan «Enric Garriga Truyols» e lo concors d'ensag e articles en occitan «D'aura en aura.

Dins lo domeni institucional, la seccion occitana aguèt coma primièr president l’istorian  Pèire Vilar *(article en francés)*, seguit per l’escrivan e activista Robèrt Lafont. Lo primièr secretari ne foguèt Pèire Lagarda. Dins la seccion catalana, una figura clau foguèt Enric Garriga i Trullols, e dins la seccion occitana, entre 2002 e 2018, lo provençal Pèire Pessamessa.

Dempuèi 1978, lo CAOC trabalha a la promocion de la cultura occitanocatalana dins un espaci geografic que va dels Alps e del Massís Central fins a Guardamar, e de l’Atlantic gascon fins al Piemont, Sardenha e Sicília. Malgrat las dificultats logisticas e la manca d’interés politic dins cèrts periòdes, mantenguèt un trabalh constant de difusion de la realitat occitana en Catalonha e del fach catalan en Occitània. Aquela accion es considerada coma una partida importanta de la projeccion exteriora de Catalonha, tant sul plan lingüistic coma cultural e toristic.

Lo CAOC foguèt reconegut coma **Associacion d’Interès Cultural** per la Generalitat de Catalonha lo 23 d’octòbre de 1997.

## Presidents de la seccion occitana del CAOC

* De 1978 a 1981: Pèire Vilar, istoriador lenguadocian.
* De 1981 a 1986: Robèrt Lafont, escrivan e erudit provençal.
* De 2002 a 2015: Pèire Pessamessa, escrivan provençal.

## Presidents del CAOC

* De 1978 a 1979: Josep Maria Batista i Roca.
* De 1979 a 1982: Joan Amorós i Pla.
* De 1982 a 1987: Joan Fuster.
* De 1987 a 2001: Joan Amorós i Pla.
* De 2001 a 2011: Enric Garriga i Trullols.
* De 2012 a 2014: Núria Bayó i Mañosa.
* De 2014 a 2019: Núria Ontiveros Briansó.
* De 2019 a 2022: Núria Comas Fornaguera.
* De 2022 a 2023: Francesc Sánchez Garcia.
* De 2023 a 2024: Núria Comas Fornaguera.
* Dempuèi 2024: Esther Lucea Teruel.

## Ligames extèrnes
* Pagina oficiala